Kim Andersen (V), 2003-10-23:
Der skal fra Venstres side lyde en stor tak til økonomi- og erhvervsministeren for besvarelsen af den stillede forespørgsel og samtidig en tak for den redegørelse, som vi modtog den dag, hvor Folketinget åbnede.
Man må sige, at ministeren til fulde har levet op til ikke bare sine forpligtelser, men også i overordentlig høj grad til det, man kunne have af rimelige forventninger.
Baggrunden for redegørelsen og ministerens besvarelse her i dag er jo Folketingets vedtagelse fra den 20. februar, vedtagelse nr. V 54, der pålagde regeringen inden den 1. oktober i år at give en redegørelse til Folketinget om de muligheder, der er for på en samfundsøkonomisk hensigtsmæssig og afbalanceret måde at sikre, at staten får en større andel af værdierne i forbindelse med den nuværende og fremtidige udnyttelse af olie- og gasressourcerne i Nordsøen.
Det forudsattes samtidig, at der kunne ske drøftelser med de nuværende bevillingshavere om de koncessioner, som udløber i 2012, med henblik på en mulig forlængelse.
Det var altså ministerens opdrag at komme og fremlægge muligheder og redegøre for de drøftelser, der havde fundet sted.
Ministerens måde at besvare forespørgslen på er en detaljeret og konkret aftale mellem på den ene side økonomi- og erhvervsministeren repræsenterende regeringen og så bevillingshaverne, A.P. Møller - Mærsk A/S.
Det er en meget konkret aftale, som dog trods alt i kapitel seks omkring kompensationsbestemmelserne stadig mangler udmøntning, og jeg har forstået, at der arbejdes på det.
Men den er konkret i den forstand, at den klart anskueliggør, hvordan det danske samfund får størst muligt udbytte af de naturressourcer, der er i den danske del af Nordsøen, og hvordan den virksomhed, som så suverænt har vist sig i stand til at håndtere denne udfordring, får mulighed for også fremover på lang sigt at løse den opgave bedst muligt i forhold til sine egne forretningsmæssige interesser, men så sandelig også i forhold til samfundets langsigtede økonomiske interesser.
Det har været uhyre vigtigt for Venstre at sikre en god, stabil, rimelig og langsigtet aftale, som tilskynder til optimal udnyttelse af Danmarks olie- og gasreserver.
Aftalen er frivilligt blevet indgået mellem A.P. Møller - Mærsk A/S og regeringen.
Det lægger vi vægt på, for det er væsentligt i en så historisk vigtig aftale.
Endelig er den gennemgribende sanering af beskatningsvilkårene, som der lægges op til med aftalen, vigtig for at skabe ikke bare et højt afkast til samfundet, men en robusthed og en stabilitet i afkastet i årene, der kommer efter 2012 - ja, for den sags skyld jo også frem til 2012 - og herunder også at sikre, at der i aftalen er en skattestruktur, som giver incitament til fortsat store investeringer i efterforskning og til investeringer i udvikling af nye teknologier, så man til stadighed kan optimere det, der kan udvindes fra de gjorte fund.
Disse vigtige principper ligger som noget helt centralt i aftalen, og de er accepteret frivilligt af parterne.
De giver robusthed for staten, de giver perspektiv for A.P. Møller - Mærsk A/S.
Vi synes, det er en god aftale.
Vi synes, det er en overordentlig flot måde, ministeren og ministerens system har besvaret forespørgslen på: meget konkret, meget præcist, meget afbalanceret og fremadrettet.
Vi kan til fulde komplimentere og støtte den redegørelse, ministeren her har givet, men vi kan derimod ikke støtte Enhedslistens forslag til vedtagelse.